ফ্রান্সে চলছে ইউরো। ব্রাজিলে হয়ে গিয়েছে বিশ্বকাপ। মার্কিন মুলুকে কোপা আমেরিকাও দারুণ ছন্দে এগোচ্ছে। সব জায়গার একটাই ছবি। মাঠে খেলা হচ্ছে ফুটবল। নিরাপত্তারক্ষীরা গ্যালারির দিকে মুখ করে দাঁড়িয়ে রয়েছেন। মাঠ ছেড়ে মহাতারকারা যখন নিজেদের হোটেলের দিকে এগোচ্ছেন, তখনও নিরাপত্তারক্ষীরা নিজেদের কাজেই ব্যস্ত থাকেন। খেলোয়াড়দের আশেপাশে ঘেঁষেন না তাঁরা। উন্মত্ত, আবেগপ্রবন ফুটবলপাগলরা যাতে মহাতারকা ফুটবলারদের উপরে ঝাঁপিয়ে না-পড়েন, সেটাই তাঁরা দেখেন। আর আমাদের এখানে। কলকাতায়! এই কলকাতাতেও তো নামী তারকাদের পায়ের চিহ্ন পড়েছিল। জার্মানির গোলের নীচের অতন্দ্র প্রহরী অলিভার কান এসেছিলেন ফেয়ারওয়েল ম্যাচ খেলতে। শুনতে অবাক লাগলেও সতিয ঘটনা।
আরও পড়ুন
মেসি সম্পর্কে এই পাঁচটি তথ্য অনেকেরই জানা নেই
 
আর্জেন্তিনার অধিনায়ক হিসেবে লিওনেল মেসির আত্মপ্রকাশ ঘটেছিল যুবভারতী ক্রীড়াঙ্গনে। ভেনিজুয়েলার বিরুদ্ধে প্রীতি ম্যাচ খেলতে এসেছিল গোটা আর্জেন্তিনা দল। আর সেই ম্যাচ খেলতে এসে ভয়ঙ্কর এক অভিজ্ঞতা হয়েছিল মেসির। ভেনিজুয়েলার বিরুদ্ধে ম্যাচ খেলে সাজঘরে আর কিছুতেই ফিরতে পারছিলেন না মেসি। সই পাওয়ার জন্য পুলিশরা ঘিরে ধরেছিল মেসিকে। প্রচণ্ড ভয় পেয়ে গিয়েছিলেন মেসি। পুলিশের হাত থেকে বাঁচার পরে মেসির মুখে খেলা করছিল ভয়। বিশ্বের বিভিন্ন প্রান্তে তিনি খেলেছেন। কোথাও এমন ঘটনা হয়নি। কলকাতাতেই এ হেন অভিজ্ঞতা হয়েছিল তাঁর। অলিভার কানের ফেয়ারওয়েল ম্যাচেও একই ঘটনা ঘটে। খেলার শেষ বাঁশি বাজার সঙ্গে সঙ্গেই কালো পোশাক পরিহিত নিরাপত্তারক্ষীরা ঘিরে ধরেন কানকে। দিয়েগো মারাদোনা যুবভারতীতে পা রাখার পরেও একই রকম বিশৃঙ্খলা দেখেন।